RAPPORT MILL-KUMMISSJONI LIL IL-PARLAMENT EWROPEW It-28 rapport annwali dwar l-attivitajiet tal-Unjoni Ewropea ta’ antidumping, ta’ kontra s-sussidju u ta’ salvagwardja (2009) SEG(2010) 1194 /* KUMM/2010/0558 finali */





[pic] | IL-KUMMISSJONI EWROPEA | Brussel 13.10.2010 KUMM(2010) 558 finali RAPPORT MILL-KUMMISSJONI LIL IL-PARLAMENT EWROPEW It-28 rapport annwali dwar l-attivitajiet tal-Unjoni Ewropea ta’ antidumping, ta’ kontra s-sussidju u ta’ salvagwardja(2009)SEG(2010) 1194 RAPPORT MILL-KUMMISSJONI LILIL-PARLAMENT EWROPEW It-28 rapport annwali dwar l-attivitajiet tal-Unjoni Ewropea ta’ antidumping, ta’ kontra s-sussidju u ta’ salvagwardja (2009) Introduzzjoni Dan ir-rapport tal-2009 huwa ppreżentat lill-Parlament Ewropew wara r-riżoluzzjoni tiegħu tas-16 ta' Diċembru 1981 dwar l-attivitajiet ta’ antidumping tal-Unjoni Ewropea, u r-rapport tal-Kumitat tiegħu fuq l-industrija, il-kummerċ estern, ir-riċerka u l-enerġija. Dan ir-rapport qasir jagħti ħarsa ġenerali lejn l-avvenimenti ewlenin matul l-2009 u huwa appoġġjat, bħal fis-snin ta' qabel, minn Dokument ta’ Ħidma tal-Istaff tal-Kummissjoni aktar dettaljat, flimkien ma' annessi dettaljati. Dan ir-rapport għandu l-istess struttura ġenerali tad-Dokument ta' Ħidma, inklużi l-intestaturi kollha tiegħu, għal riferiment faċli għal tagħrif aktar komprensiv. Ir-rapport attwali u d-Dokument ta’ Ħidma sħiħ huma disponibbli wkoll għall-pubbliku fis-sit http://ec.europa.eu/trade/issues/respectrules/anti_dumping/legis/index_en.htm 1. DESKRIZZJONI QASIRA TAL-LEġIżLAZZJONI L-istħarriġiet tal-antidumping (AD), kontra s-sussidju (KS) u s-salvagwardja (SVG) jitwettqu fuq bażi ta’ Regolamenti bażiċi tal-Kunsill. Fid-Dokument ta’ Ħidma tingħata ħarsa ġenerali tal-leġiżlazzjoni attwali. It-testi bażiċi antidumping u kontra s-sussidji minn issa ’l quddiem se jissejħu "Regolament(i) bażiku/bażiċi". 2. KUNċETTI BAżIċI L-intestatura 2 fid-dokument ta’ ħidma tagħti ħarsa ġenerali lejn it-terminoloġija u l-proċeduri użati fl-investigazzjonijiet tal-istrumenti għad-difiża tal-kummerċ. 3. REVIżJONI TAL-ISTRUMENT GħAD-DIFIżA TAL-KUMMERċ – Iż-żMIEN GħAR-RIFLESSJONI BEDA Ir-reviżjoni tal-Istrument għad-Difiża tal-Kummerċ, li tnediet fl-2006 ("Il-proċess tal-Green Paper") għadha sospiża minħabba nuqqas ta' qbil ċar fost l-Istati Membri u l-Parlament Ewropew. Madankollu l-UE xorta hi tal-fehma li reviżjoni minn żmien għal żmien tista' tkun ta' għajnuna biex l-istrumenti ta' difiża tal-kummerċ tal-UE jibqgħu effettivi bħala tweġiba għall-prassi ta' kummerċ mhux ġust. Il-ħsieb tal-Kummissjoni huwa li terġa' tiġi mistħarrġa l-kwistjoni dwar jekk l-istrumenti tagħna jistgħux jiġu rfinuti aktar. F'dan il-kuntest il-Kummissarju għall-Kummerċ stqarr fis-seduta tal-2009 fil-Parlament Ewropew li l-Kummissjoni hija miftuħa għal dibattitu dwar din il-kwistjoni, iżda li ċerti kundizzjonijiet għandhom jiġu mħarsa qabel it-tnedija ta' dan il-proċess. Element importanti huwa li wieħed jistenna r-riżultati tan-negozjati tal-Aġenda ta' Doha għall-Iżvilupp tad-WTO dwar l-istrumenti tad-difiża tal-kummerċ. Il-biċċa l-kbira tal-partijiet interessati huma tal-istess fehma. Sadanittant għall-ħabta ta' nofs is-sena 2009 wara fażi ta' konsultazzjoni intensiva u mifruxa sewwa, il-Kummissjoni waslet għal ftehim mal-Istati Membri dwar kif tista' titjieb it-trasparenza fl-investigazzjonijiet dwar id-difiża tal-kummerċ. Il-miżuri proposti (pereżempju qawmien mill-ġdid tal-websajt dwar l-Istrumenti tad-Difiża tal-Kummerċ –TDI-; għajnuna speċifika għall-SME; żvelar tal-fatti mtejjeb eċċ) jistgħu jitwettqu mingħajr tibdil leġiżlattiv u l-implimentazzjoni sħiħa mistennija tasal fi tmiem fl-2010. 4. STATUS TA' EKONOMIJA TAS-SUQ FUQ LIVELL NAZZJONALI (SES) Għall-iskopijiet tal-investigazzjonijiet antidumping, pajjiż għandu jitqies bħala ekonomija sħiħa tas-suq jekk jissodisfa l-ħames kriterji li huma stipulati fid-dettall fid-Dokument ta' Ħidma mehmuż ma' dan ir-rapport. Matul l-2009 is-servizzi tal-Kummissjoni komplew jeżaminaw talbiet għal SES għall-pajjiż kollu miċ-Ċina, il-Vjetnam, l-Armenja, il-Każakstan u l-Mongolja. Il-ħames pajjiżi komplew ilkoll jipprovdu informazzjoni addizzjonali matul is-sena biex isostnu t-talbiet tagħhom u t-talbiet jinsabu fi stadji diversi ta' progress. F'Mejju 2009 l-awtoritajiet tar-Repubblika tal-Belarus indirizzaw talba uffiċjali lill-Kummissjoni biex jingħataw status ta' ekonomija tas-suq. Il-Kummissjoni se tibda tistħarreġ it-talba tagħhom malli tasal id-dokumentazzjoni kollha. Barra minn għadd ta' laqgħat bilaterali mal-pajjiżi kkonċernati, id-disa' laqgħa dwar l-SES taċ-Ċina tal-Grupp ta' Ħidma saret fi Brussell f'Lulju 2009 f'atmosfera tajba u kostruttiva. Il-proposta tal-Kummissjoni biex jitnieda studju dwar il-prassi tal-kontabilità fiċ-Ċina fl-aħħar intlaħaq ftehim dwarha miċ-Ċina fil-ħarifa tal-2009. Il-Kummissjoni ppubblikat id-dokument rilevanti għas-sejħa tal-offerti fi tmiem l-2009. Ir-riżultat ta' dan l-istudju se jkun disponibbli fi tmiem l-2010. Fit-tieni parti tal-2009 il-Kummissjoni bdiet taħdem fuq rapport ieħor preliminari ta' valutazzjoni tal-SES taċ-Ċina li huwa mistenni għall-bidu tal-2010. F'April 2009 il-Kummissjoni tenniet li kienet lesta twettaq missjoni oħra ta' verifika fuq il-post fil-Mongolja. Il-Mongolja wieġbet b'mod pożittiv għall-proposta tal-Kummissjoni u bdew id-diskussjonijiet dwar l-arranġamenti. F'Awwissu 2009 il-Kummissjoni indirizzat aktar kwistjonijiet lill-Gvern tal-Każakhstan dwar żviluppi reċenti fil-leġiżlazzjoni li jista' jkollhom impatt fuq l-ispejjeż u l-prezzijiet għall-finijiet tal-investigazzjonijiet antidumping. L-ewwel rapport ta' valutazzjoni dwar it-talba ta' SES tal-Armenja tlesta mis-servizzi tal-Kummissjoni fl-2009 u ġie trasmess lill-Kunsill f'Diċembru 2009. Ir-rapport ikkonkluda li l-Armenja kienet għamlet progress biżżejjed f'ċerti oqsma u ssodisfat tnejn mill-ħames kriterji għall-SES. It-tieni rapport ta' valutazzjoni għall-Vjetnam kien kważi lest fi tmiem l-2009. 5. STRUMENTI TA' DIFIżA TAL-KUMMERċ – STRATEġIJA GħALL-MATERJA PRIMA L-istrumenti ta' difiża tal-kummerċ jipprovdu għodda biex jiġu indirizzati xi konsegwenzi ta' ċertu tgħawwiġ fil-provvista tal-materja prima bi qbil mal-politika ġenerali tal-kummerċ tal-Kummissjoni dwar il-materja prima. Fl-2009 ġew imposti miżuri definittivi ta' antidumping fuq oġġetti ta' fissaġġ li joriġinaw fiċ-Ċina. Fil-kuntest ta' din l-investigazzjoni ħames kumpaniji Ċiniżi magħżula fil-kampjun kienu talbu trattament ta' ekonomija tas-suq. Iżda l-ħamsa li huma ġew miċħuda t-TES billi l-ispejjeż tal-fattur ta' produzzjoni ewlieni, virga tal-wajer tal-azzar, ma rriflettewx b’mod sostanzjali l-valuri tas-suq, kif meħtieġ mill-Artikolu 2(7)(c) tar-Regolament bażiku. Dan kien l-ewwel każ fejn it-TES ma ngħatax minħabba dawn ir-raġunijiet. L-eżistenza ta' tgħawwiġ bħal dan titqies meta ssir valutazzjoni tat-talbiet għall-Istatus ta' Ekonomija tas-Suq (SES) minn ekonomiji mhux tas-suq. F'dan il-kuntest ir-rwol tal-pajjiż kkonċernat jiġi eżaminat fid-dawl tal-indħil tiegħu fis-suq u xi politiki li jwasslu għal prezzijiet ta' materja prima mhux realistiċi. 6. ATTIVITAJIET TA’ TAGħRIF U KOMUNIKAZZJONI/KUNTRATTI BILATERALI 6.1. Intrapriżi ta' daqs żgħir u medju (SME) Il-Kummissjoni tagħraf ir-rwol importanti li l-SME għandhom fl-ekonomija tal-UE. Il-Kummissjoni hija konxja wkoll mill-fatt li l-SME involuti jew bħala produtturi tal-Unjoni, importaturi jew utenti f'investigazzjonijiet dwar id-difiża tal-kummerċ mibdija mill-Kummissjoni jew bħala esportaturi f'investigazzjonijiet mibdija minn pajjiżi terzi jsibuha diffiċli li jieħdu sehem f'dawn l-investigazzjonijiet. Il-Helpdesk tad-Difiża Kummerċjali għall-SME twaqqfet fid-dawl tal-kumplessità tal-proċedimenti dwar l-istrumenti tad-difiża tal-kummerċ, speċjalment għall-SME minħabba d-daqs żgħir u l-frammentazzjoni tagħhom. Ir-rwol tiegħu huwa li jindirizza kwistjonijiet u problemi speċifiċi għall-SME marbuta mal-istrumenti għad-difiża tal-kummerċ, ta’ natura ġenerali jew speċifika għall-każ. Parti mill-websajt tal-istrumenti għad-difiża tal-kummerċ hija ddedikata lill-SME u tirreferi għall-punti ta’ kuntatt tal-Helpdesk tad-Difiża Kummerċjali. Matul l-2009 din il-websajt ġiet kompletament riveduta u saret iktar aċċessibbli u dħulija fir-rigward tal-utent, speċjalment għall-SME. Fl-2009, dawn il-punti ta’ kuntatt irċevew ħafna talbiet għall-informazzjoni, li kollha ġew indirizzati minnufih. Dawn it-talbiet kienu jikkonċernaw il-proċeduri kif ukoll il-kontenut tal-proċedimenti dwar l-istrumenti għad-difiża tal-kummerċ. Fi tmiem l-2009, il-Kummissjoni nediet studju biex tidentifika l-ħtiġijiet tal-SME fis-27 Stat Membru tal-UE meta jibagħtu lment jew meta jieħdu sehem f'investigazzjoni dwar id-difiża tal-kummerċ bħala importaturi jew bħala utenti. Ir-riżultat tal-istudju għandu jinkludi wkoll proposti speċifiċi dwar kif il-Kummissjoni tista' tgħin b'mod aħjar lill-SME fl-oqsma kollha ta' dawn l-investigazzjonijiet. Jintgħażel kuntrattur u r-rapport finali tal-istudju se jkun lest fl-aħħar trimestru tal-2010. 6.2. Kuntatti bilaterali/attivitajiet ta' tagħrif – industrija u pajjiżi terzi Seminar dwar id-difiża tal-kummerċ għall-uffiċjali mill-pajjiżi terzi kien tnieda biex iseħħ fl-2009 iżda kellu jiġi differit għall-2010. Madankollu kien hemm għadd ta' kuntatti bilaterali ddedikati għad-diskussjonijiet dwar suġġetti varji marbuta mad-difiża tal-kummerċ ma' għadd ta' pajjiżi terzi inklużi ċ-Ċina, il-Korea u l-Ukraina li seħħu fl-2009. Kien hemm ukoll bosta laqgħat mal-għaqdiet ewlenin tal-partijiet interessati u kumpaniji fl-2009, inkluż għadd ta' avvenimenti ma' "Business Europe" (jiġifieri laqgħa ġenerali mal-iktar membri rilevanti tal-għaqda u bosta laqgħat bilaterali mal-Kumitat dwar il-Politika Kummerċjali tal-"Business Europe), kif ukoll seminar ta' ġurnata mal-aktar għaqdiet rilevanti ta' importaturi u distributuri f'April 2009. 7. L-UFFIċJAL GħAS-SEDUTI TAS-SMIGħ L-2009 kienet it-tieni sena sħiħa ta’ attività għall-Uffiċjal tas-Smigħ tad-DĠ tal-Kummerċ, li beda jaħdem f’April 2007. L-Uffiċjal tas-Smigħ huwa marbut amministrattivament mad-Direttur Ġenerali tad-DĠ iżda jaġixxi indipendentement. Huwa jirrapporta lid-Direttur Ġenerali. Il-kompitu ewlieni tal-Uffiċjal tas-Smigħ huwa li jiggarantixxi l-eżerċizzju sħiħ tad-drittijiet tad-difiża fil-proċedimenti kummerċjali quddiem il-Kummissjoni Ewropea. L-Uffiċjal tas-Smigħ jagħti pariri wkoll lid-Direttur Ġenerali tad-DĠ tal-Kummerċ dwar kwistjonijiet marbuta mal-proċessi u l-amministrazzjoni tajba u dwar kull kwistjoni li toħroġ minn proċedimenti tal-kummerċ, fejn xieraq. Fl-2009 l-uffiċjal tas-smigħ kellu 30 intervent f'24 każ u 14-il seduta. Huwa intervjena fi stadji differenti tal-investigazzjonijiet – fl-istadju tal-ilment, dak tat-teħid ta' kampjuni, TES/TI, l-għażla ta' pajjiż analogu, miżuri provviżorji, impenji u miżuri definittivi. It-talbiet kienu jikkonċernaw ukoll kwistjonijiet li jkopru kważi l-aspetti kollha ta' investigazzjoni. Il-biċċa l-kbira tat-talbiet ta' intervent tal-uffiċjal tas-smigħ fl-2009 ikkonċernaw l-aċċess għal dokumenti mhux kunfidenzjali u l-kwalità tagħhom: Il-qasam ewlieni l-ieħor ta' attività tal-uffiċjal tas-smigħ kien jikkonċerna l-meta u l-kontenut tal-iżvelar. L-aġġornament tal-Linji Gwida dwar il-kooperazzjoni bejn l-Uffiċjal tas-Smigħ u s-servizzi ta' investigazzjoni tal-kummerċ dalwaqt għandu jkun approvat. Minn hemm 'il quddiem it-tagħrif dwar il-kontenut tagħhom se jkun disponibbli fuq il-websajt tal-Uffiċjal tas-Smigħ. Id-diskussjoni dwar deċiżjoni tal-Kummissjoni dwar it-termini ta' riferenza għall-Uffiċjal tas-Smigħ tad-DĠ għall-Kummerċ mistennija dalwaqt. Aktar dettalji dwar il-ħidma tal-Uffiċjal tas-Smigħ jinsabu fid-Dokument ta’ Ħidma tar-Rapport Annwali. 8. Ħarsa ġenerali lejn l-investigazzjonijiet u l-miżuri tal-antidumping, kontra s-sussidji u ta' salvagwardja 8.1. Ġenerali Fi tmiem l-2009, l-UE kellha 135 miżura tal-antidumping (ara l-Anness O) u tmien miżuri ta' kontra s-sussidju (ara l-Anness P) fis-seħħ. Fl-2009, 0,6 % tal-importazzjonijiet totali fl-UE kienu affettwati mill-miżuri tal-antidumping jew ta’ kontra s-sussidji. Jekk jogħġbok innota li d-dettalji dwar il-kwistjonijiet jinsabu fid-Dokument ta’ Ħidma mehmuż ma’ dan ir-rapport. Ir-referenzi għall-Annessi tad-Dokument ta’ Ħidma jinsabu biswit it-titoli. 8.2. Investigazzjonijiet ġodda (ara l-Annessi minn A sa E u l-Anness N) Fl-2009 inbdew 21 investigazzjoni[1]. Ġew imposti dazji provviżorji f'għaxar proċedimenti. Ġew konklużi għaxar każi bl-impożizzjoni ta’ dazji definittivi. Ġew konklużi 11-il proċedura mingħajr ebda miżura. Erba' miżuri skadew awtomatikament wara l-perjodu ta' ħames snin. 8.3. Investigazzjonijiet ta' reviżjoni L-investigazzjonijiet ta' reviżjoni għadhom jirrappreżentaw parti kbira mix-xogħol tas-servizzi tal-istrumenti għad-difiża tal-kummerċ. Tul il-perjodu 2005-2009 kienu jirrappreżentaw 54% tal-investigazzjonijiet kollha mibdija. It-Tabella 2 fid-Dokument ta’ Ħidma tipprovdi informazzjoni statistika għas-snin 2005-2009. 8.3.1. Reviżjonijiet tal-iskadenza (ara l-Anness F) L-Artikoli 11(2) u 18 tar-Regolamenti bażiċi jipprovdu għall-iskadenza tal-miżuri wara ħames snin, sakemm reviżjoni tal-iskadenza ma turix li għandhom jinżammu fil-forma oriġinali tagħhom. Matul l-2009, inbdew 11-il investigazzjoni ta’ verifika. Ħames investigazzjonijiet ta' verifika ġew konklużi bil-konferma tad-dazju għall-perjodu ieħor ta' ħames snin. Ebda reviżjoni ta' skadenza ma ġiet konkluża bit-tmiem tal-miżuri. 8.3.2. Reviżjonijiet interim (ara l-Anness G) L-Artikoli 11(3) u 19 tar-Regolamenti bażiċi jipprovdu għar-reviżjoni tal-miżuri matul il-perjodu ta' validità tagħhom. Ir-reviżjonijiet jistgħu jkunu limitati għal aspetti ta’ dumping/sussidjar jew ta’ ħsara. Matul l-2009 b'kollox inbdew 14-il reviżjoni interim . Tlettax-il reviżjoni interim ġew konklużi bil-konferma jew bl-emenda tad-dazju. Investigazzjoni waħda ġiet konkluża bit-tmiem tal-miżuri. 8.3.3. Reviżjonijiet interim “oħrajn” (ara l-Anness H) Żewġ "reviżjonijiet oħra" li ma jaqgħux taħt l-Artikoli 11(3) jew 19 tar-Regolamenti bażiċi ngħataw bidu matul l-2009. Sitt reviżjonijiet minn dawn ġew konklużi fl-2009 b'konferma jew emenda tal-miżuri. Dawn jikkonċernaw speċifikament, fost l-oħrajn, azzjonijiet wara sentenzi tal-qorti, proċedimenti DSU tad-WTO, kjarifika tal-ambitu tal-miżuri, eċċ. 8.3.4. Reviżjonijiet tal-esportaturi l-ġodda (ara l-Anness I) L-Artikoli 11(4) u 20 tar-Regolamenti bażiċi rispettivament jistipulaw verifika ta’ “esportaturi ġodda” u “mħaffa” sabiex tistabbilixxi marġini individwali tad-dumping jew dazju individwali ta’ kumpens għall-esportaturi l-ġodda li jinsabu fil-pajjiż li jesporta kkonċernat li ma esportawx il-prodott tul il-perjodi ta’ stħarriġ. Dawn l-esportaturi jridu juru li huma esportaturi ġodda ġenwini u li huma bdew jesportaw lejn l-UE wara l-perjodu ta’ investigazzjoni. Għaldaqstant, dazju individwali, li normalment hu inqas mid-dazju għall-pajjiż kollu, jista’ jiġi kkalkulat għalihom. Fl-2009, inbdew sitt verifiki ta’ esportaturi ġodda. 8.3.5. Investigazzjoni ta’ assorbiment (ara l-Anness J) Meta jkun hemm biżżejjed tagħrif li juri li, wara l-perjodu ta’ investigazzjoni oriġinali u qabel jew wara l-impożizzjoni tal-miżuri, il-prezzijiet ta’ esportazzjoni naqsu jew li ma kien hemm l-ebda jew ma kienx hemm biżżejjed moviment fil-prezzijiet ta’ bejgħ mill-ġdid jew fil-prezzijiet ta’ bejgħ sussegwenti tal-prodott importat fl-UE, tista' tinfetaħ reviżjoni ta’ “assorbiment” biex jiġi eżaminat jekk il-miżuri kellhomx effett fuq il-prezzijiet imsemmija hawn fuq. Il-limiti tad-dumping jistgħu għalhekk jiġu kkalkulati mill-ġdid u d-dazju jiżdied biex jittieħed kont ta' dawn il-prezzijiet ta’ esportazzjoni baxxi. Il-possibbiltà ta’ reviżjonijiet ta’ “assorbiment” hija inkluża fl-Artikoli 12 u 19(3) tar-Regolamenti bażiċi. Fl-2009, ma kienx hemm reviżjonijiet kontra l-assorbiment mibdija jew konklużi. 8.3.6. Investigazzjonijiet dwar evażjoni (ara l-Anness K) Il-possibbiltà li jerġgħu jinfetħu investigazzjonijiet f’ċirkostanzi fejn tinstab evidenza li turi li qed isseħħ evażjoni tal-miżuri hi prevista fl-Artikoli 13 u 23 tar-Regolamenti bażiċi. Fl-2009, inbdiet investigazzjoni waħda ta' dan it-tip. Investigazzjoni waħda ta' kontra l-evażjoni ġiet konkluża bl-estensjoni tad-dazju. 8.4. Investigazzjoni ta' salvagwardja (ara l-Anness L) Matul l-2008, ma kienx hemm attività ta’ salvagwardja fl-UE. 9. Infurzar tal-miżuri antidumping/kontra s-sussidji 9.1. Miżuri ta’ segwitu (follow-up) Il-miżuri ta’ segwitu li jikkonċernaw il-miżuri fis-seħħ ġew iffokati fuq erba’ oqsma ewlenin: (1) sabiex jipprevjenu l-frodi; (2) sabiex jissorveljaw il-flussi tal-kummerċ u l-iżviluppi tas-suq; (3) sabiex itejbu l-effikaċja bl-istrumenti xierqa u (4) sabiex jirreaġixxu kontra l-prassi irregolari. Dawn l-attivitajiet ippermettew lis-servizzi tal-istrumenti għad-difiża tal-kummerċ jiżguraw b'mod pro-attiv b'kooperazzjoni mal-Istati Membri l-infurzar xieraq ta' miżuri ta' difiża tal-kummerċ fl-Unjoni Ewropea. 9.2. Superviżjoni tal-impenji (ara l-Annessi M u Q) Is-superviżjoni tal-impenji tifforma parti mill-attivitajiet ta’ infurzar, billi l-impenji huma forma ta’ miżuri ta’ antidumping jew kontra s-sussidji. Huma aċċettati mill-Kummissjoni jekk tkun sodisfatta li jistgħu jeliminaw effettivament l-effetti ta’ ħsara tad-dumping jew tal-issussidjar. Fil-bidu tal-2009, kien hemm 46 impenn fis-seħħ. Matul l-2009, seħħew il-bidliet li ġejjin fil-portafoll tal-impenji: l-impenji ta' tliet kumpaniji ġew fi tmiem minħabba li skadew il-miżuri, żewġ impenji ġew irtirati mill-Kummissjoni minħabba ksur li nstab u ġiet aċċettata offerta waħda ta' impenn. Dan itella’ n-numru totali ta' impenji fis-seħħ fi tmiem l-2009 għal 42. 10. Rimborżi (ara l-Anness U) L-Artikoli 11(8) u 21(1) tar-Regolamenti bażiċi jippermettu lill-importaturi jitolbu għar-rimborż rilevanti tad-dazji miġbura fejn jintwera li l-limitu tad-dumping/sussidju, li fuq il-bażi tiegħu tħallsu d-dazji, tneħħa jew tnaqqas għal livell inqas minn dak tad-dazju fis-seħħ. Tul l-2009, tressqu 39 talba ġdida ta’ rimborż. Fi tmiem l-2009, kien hemm seba' investigazzjonijiet għaddejjin li jkopru 25 talba. Ġew adottati ħames Deċiżjonijiet tal-Kummissjoni: tlieta minnhom taw rimborż parzjali u tnejn ċaħdu t-talba ta' rimborż. Seba' talbiet ġew irtirati. 11. Ir-reviżjoni ġudizzjarja: deċiżjonijiet mogħtija mill-Qorti tal-Ġustizzja (QtĠ) / Qorti Ġenerali (QĠ) Fl-2009, il-Qorti tal-Ġustizzja u l-Qorti Ġenerali taw 13-il sentenza b’kollox f'oqsma marbuta mal-antidumping jew kontra s-sussidju. Minnhom, waħda kienet sentenza li tinterpreta sentenza oħra. Fid-Dokument ta’ Ħidma jingħata sommarju dettaljat ta’ xi wħud mis-sentenzi. Fl-2009 tressqu 17-il każ ġdid, għaxra quddiem il-Qorti Ġenerali u sebgħa quddiem il-Qorti tal-Ġustizzja. Lista ta’ każijiet tal-antidumping/kontra s-sussidji li tressqu quddiem il-Qorti Ġenerali u l-Qorti tal-Ġustizzja li kienu għadhom pendenti fi tmiem l-2009 tinsab fl-Anness S tad-Dokument ta’ Ħidma. 12. Attivitajiet fil-qafas tal-Organizzazzjoni Dinjija tal-kummerċ (WTO) 12.1. Riżoluzzjoni tat-tilwim fil-qasam tal-antidumping, kontra s-sussidji u s-salvagwardja Id-WTO tipprevedi proċedura rigoruża għas-soluzzjoni ta’ tilwim bejn Membri tad-WTO fir-rigward tal-applikazzjoni tal-ftehimiet tad-WTO. F'April 2009, wara t-talba tal-Indja għal konsultazzjonijiet indirizzata lill-UE fid-WTO, seħħu konsultazzjonijiet dwar miżuri fis-seħħ tal-antidumping u ta' kontra s-sussidju fuq il-polietilena tereftalata (PET). Wara it-talba taċ-Ċina għal konsultazzjonijiet indirizzata lill-UE fid-WTO, saru konsultazzjonijiet fir-rigward ta' miżuri fis-seħħ ta' antidumping fuq ċerti oġġetti ta' fissaġġ tal-ħadid jew tal-azzar f'Settembru 2009. Iktar dettalji fuq il-każijiet jingħataw fid-Dokument ta’ Ħidma mehmuż ma’ dan ir-rapport. 12.2. Attivitajiet oħra tad-WTO Fl-2009, il-Grupp ta' Negozjar DDA dwar ir-regoli ltaqa' regolarment biex jiddiskuti l-abbozz tat-test rivedut tal-Presidenza li ġie ċċirkulat f'Diċembru 2008 u "itinerarju ippjanat" għas-sussidji tas-sajd. F'din il-verżjoni riveduta, l-iktar kwistjonijiet kontroversjali tneħħew mit-testi tal-antidumping u tas-sussidji u minflokhom tqiegħdu "marki speċjali" li kien fihom taqsiriet tal-punti kontroversjali fost l-Istati Membri dwar kull kwistjoni. Ma seta' jinkiseb ebda progress fuq ebda waħda minn dawn il-kwistjonijiet fl-oqsma tal-antidumping u tas-sussidji orizzontali. Għal dak li għandu x'jaqsam mas-sajd il-grupp wettaq diskussjonijiet intensivi abbażi tal-kwistjonijiet li hemm fl-itinerarju ppjanat tal-Presidenza. Filwaqt li permezz ta' dan il-fehmiet tal-Membri dwar kwistjonijiet ewlenin setgħu jiġu ċċarati, xorta ma ntlaħaqx kompromess bejn il-pożizzjonijiet. Waqt li kienu qegħdin iseħħu dawn l-attivitajiet, il-parteċipazzjoni tas-servizzi tal-Kummissjoni fix-xogħol regolari tal-Kumitati tal-Antidumping, ta' kontra s-sussidji u ta' kontra l-Kumpens u tas-Salvagwardja baqgħet għaddejja. Il-Kumitati ltaqgħu darbtejn f’sessjonijiet regolari biex jirrevedu n-notifiki u jqajmu kwistjonijiet ta’ interess speċjali. Konklużjoni L-2009 wriet żieda ħafifa fl-għadd ta' każijiet ġodda inizjati bi tqabbil mas-sena ta' qabel bi tnaqqis fl-għadd ta' miżuri definittivi imposti. Kien hemm żieda konsiderevoli fl-għadd ta’ investigazzjonijiet mitmuma mingħajr l-impożizzjoni ta’ miżuri u rduppjar tal-miżuri provviżorji imposti bi tqabbil mas-sena ta' qabel. Għal dawk li huma reviżjonijiet, l-għadd ta' reviżjonijiet mibdija żdied b'mod sinifikanti filwaqt li fl-għadd ta' reviżjonijiet mitmuma kien hemm tnaqqis qawwi bi tqabbil maċ-ċifri tal-2008. L-2009 ġabet titjib fit-trasparenza tal-investigazzjonijiet dwar id-difiża tal-kummerċ. Il-Kummissjoni bdiet timplimenta għadd ta' inizjattivi li dwarhom kien intlaħaq ftehim wara konsultazzjonijiet mal-Istati Membri. Fost l-azzjonijiet kien hemm il-qawmien mill-ġdid tal-websajt tad-TDI, għajnuna speċifika għall-SME u titjib fl-iżvelar tal-fatti. Din il-ħidma għandha titkompla. [1] It-Tabella 1 fid-Dokument ta’ Ħidma tipprovdi tagħrif statistiku dwar l-istħarriġiet il-ġodda għas-snin 2005 - 2009 li twettqu skont id-dispożizzjonijiet tal-Artikoli 5 u 10 tar-Regolament bażiku.